Ryan Pagente Jimenez

**Ryan Pagente Jimenez** (født 1971) er en filippinsk geistlig og utnevnt til katolsk erkebiskop av Agaña (Guam).
## Liv og virke
### Bakgrunn
Ryan Jimenez var ett av fire barn født av Rogelio og Lilia Jimenez. Han vokste opp på Siquijor, en naboøy til Negros, øya han ble født på. Han gikk på Larena *Elementary School* der fra 1978 til 1984, og studerte deretter ved *Saint Joseph Seminary* i Negros Oriental i fire år. Han begynte på *San Jose Major Seminary* på Ateneo de Manila Universitys campus i Quezon City og tok sin bachelorgrad i 1992. 

Som medlem av *Jesuits Volunteers Philippines* jobbet han som samfunnsorganisator i det sørlige Filippinene i et år. Fra 1993 til 1995 underviste han ved en jesuittdrevet videregående skole i Cebu City, *Sacred Heart School for Boys*. 

Deretter fullførte han sitt første oppdrag i Nord-Marianene, og underviste fra 1995 til 1997 ved *Eskuelan San Francisco de Borja*, en liten katolsk skole på øya Rota. 

Han fullførte studiene som forberedelse til ordinasjon ved *Saint Patrick's Seminary and University* i Menlo Park i California, og oppnådde innen 2003 en bachelorgrad i teologi, og to mastergrader.

### Prest
Ryan Jimenez ble presteviet for bispedømmet Chalan Kanoa den 8. desember 2003 av biskop Tomas Aguon Camacho.

Deretter tjenestegjorde han ved *Kristo Rai* menighet i landsbyen Garapan på øya Saipan fra 2003 til 2007.[2] Så fulgte perioder som medlem av presterådet, personlig sekretær for biskopen fra 2003 til 2010, åndelig leder for Cursillo-bevegelsen fra 2005 til 2007, rektor for katedralmenigheten i 2007/08, president for bispedømmekommisjonen for kirkens kulturarv i 2008/09, og stiftskansler i 2009/10. Han var også redaktør for den ukentlige bispedømmeavisen, og superintendent for katolske skoler.

Han var apostolisk administrator av sitt bispedømme fra 2010 til 2016.

### Biskop av Chalan Kanoa
Den 24. juni 2016 utnevnte pave Frans ham til biskop av Chalan Kanoa. Han ble ordinert til biskop av sekretæren for Kongregasjonen for folkenes evangelisering, erkebiskop Savio Hon Tai-Fai S.D.B., 14. august samme år. Medkonsekratorer var hans forgjenger Tomas Aguon Camacho og biskopen av Dumaguete, Julito Buhisan Cortes.
Biskop Jimenez har vært president for Pacific Bishops' Conference siden november 2023.

Han trente for og løp en rekke maratonløp som viskop, først *Honolulu Marathon* i 2016, så *New York* i 2017, *Bordeaux* i 2019, og *Chicago* i 2021.[9]

Han tok videreutdannelse fra Fordham Universitys *Graduate School of Religion and Religious Education*, som legger til rekke for elektronisk læring for dem som er vanskelig å nå ut til.

### Erkebiskop av Agaña
Den 6. juli 2024 utnevnte pave Frans ham til erkebiskop av Agaña.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1743
* Kardinal Pietro Francesco Galleffi (1770-1837) *1819
* Kardinal Giacomo Filippo Fransoni (1775-1846) *1822
* Kardinal Antonio Saverio De Luca (1805-1883 ) *1845
*Erkebiskop Gregor (Leonhard Andreas) von Scherr, O.S.B. (1804-1877) *1856
*Erkebiskop Friedrich Josef von Schreiber (1819-1890) *1875
*Erkebiskop Franz Joseph von Stein (1832-1909 ) *1879
*Erkebiskop Joseph von Schork (1829-1905) *1891
*Biskop Ferdinand von Schlör (1837-1924) *1898
*Erkebiskop Johann Jakob von Hauck (1861-1943) *1912
*Biskop Ludwig Sebastian (1862-1943) *1917
* Kardinal Joseph Wendel (1901-1960 ) *1941
*Erkebiskop Josef Schneider (1906-1998) *1955
*Biskop Josef Stangl (1907-1979) *1957
* Pave Benedikt XVI (1927-2022) *1977
* Erkebiskop Savio Hon Tai-fai (1950- ) *2010
* Erkebiskop *Ryan Pagente Jimenez* (1971- ) *2016

## Referanser